༄༅། །ཚད་མེད་པའི་ཐུགས་རྗེ་དང་བཀའ་དྲིན་ཆེན་པོའི་བདག་ཉིད་བསོད་ནམས་བྱེ་
བའི་ཕུང་པོ་སྟོབས་ཀྱིས་འཁོར་ལོས་བསྒྱུར་བ་ཆེན་པོའི་ཞབས་ཀྱི་པདྨ་རྣམ་པར་རྒྱས་པའི་
དྲུང་དུ།
ཕྲན་ཞྭ་དམར་པ་དང་སི་ཏུ་ཐུན་མོང་ནས་རབ་ཏུ་དང་བས་འདུད་ཅིང་གསོལ་བ། དེང་
བགྲང་ཡས་བསྐལ་པར་གོམས་པའི་ཐུགས་བསྐྱེད་ཀྱིས་མཚོ་གཏིང་མཐའ་མེད་པ་ལས་
འཁྲུངས་པའི་མཚན་དཔེའི་དཀྱིལ་འཁོར་ཡོངས་འདུའི་དབང་པོ་ཕྱོགས་ཐམས་ཅད་ལས་
རྣམ་པར་རྒྱལ་བའི་ཡལ་འདབས་བྱེ་བས་ཕྱོགས་ཀྱི་དཀྱིལ་འཁོར་མཐའ་དག་མཛེས་པར་
བརྒྱན་ཅིང་ནོར་བུ་ཀོསྟུ་བྷའི་སྙིང་པོར་འཁྲུངས་པའི་ངོ་མཚར་གྱི་དཔལ་ཡོན་བླ་ན་མེད་པ་
ནམ་ཡང་ནུབ་པ་མེད་པའི་བདག་ཉིད་དུ་ཞབས་བརྟན་པར་བཞུགས་པ་ནི་བཀའ་དྲིན་བླ་ན་
མེད་པའི་དཔལ་དུ་ཆེ་ལགས། །ཕྲན་དཔོན་སློབ་རྣམས་ཀྱང་། གང་གི་ཐུགས་རྗེའི་བསིལ་གྲིབ་
ཏུ་བདེ་བར་འཚོ་བའི་སྐབས་ལགས། ཆེད་དུ་གསོལ་འོས་གང་གི་ཐུགས་རྗེའི་མཐུ་སྟོབས་ཟླ་
མེད་པ་ཉག་གཅིག་ལ་བརྟེན་ནས་བདག་ཅག་རྣམས་སྔོན་དུ་སྟེས་དབང་གི་རྒུད་པ་མཐའ་
དག་ལས་བདེ་བར་ཐར་ཞིང་། དེང་ཀྱང་བཀའ་དྲིན་ཆེན་པོ་བློའི་ར་བ་ལས་བརྒལ་བ་ལྟ་
བུས་ཡང་ནས་ཡང་དུ་ལན་བརྒྱར་དབུགས་དབྱུང་ཤིང་གཟེངས་བསྟོད་པ་གནང་བས་བཀའ་
393

ཞུ་ཡིག་སྣ་ཚོགས།
དྲིན་འཁོར་མཐའ་བྲལ་བར་མ་ཟད། ད་ལན་བསྟན་འགྲོའི་ཕན་བདེ་འཇོམས་པར་ཆ་བའི་
ལོག་སྦྱོར་བདུད་རིགས་ཀྱི་མཚན་མ་མཐའ་དག་ཉི་འོད་ཀྱིས་བ་མོ་ལ་རེག་པ་བཞིན་དུ་རང་
བཞིན་གྱིས་རྨེག་མེད་དུ་བཅོམ་ནས་བསྟན་འགྲོ་ཡོངས་ལ་བདེ་སྐྱིད་ཀྱི་ཉི་མ་གསར་དུ་ཤར་
བའི་རྫོགས་ལྡན་གྱི་དཔལ་མོ་ཡོངས་སུ་བཞད་པར་གྱུར་པ་བཅས་ཐུན་མོང་དུ་ལེགས་སྐྱེས་
ཀྱི་མཚོན་བྱེད་ཙམ་དུ། བཀྲ་ཤིས་པའི་ལྷ་རྫས་རབ་དཀར་སྲིང་རིང་སོགས་དགྱེས་པ་ཆེན་
པོས་བཞེས་པ་ནས། སླད་མང་ཡང་འཇིགས་མེད་སེང་གེའི་ཁྲི་འཕང་མཐོན་པོར་ཞབས་པད་
གཡོ་མེད་དུ་བརྟན་ཅིང་། ཕྲིན་ལས་གདུགས་དཀར་པོའི་གྲིབ་བསིལ་དུ་སྐྱེ་དགུ་མཐའ་དག་
བདེ་སྐྱིད་ཀྱི་དཔལ་ལ་ཡུན་རིང་དུ་སྐྱོད་པར་སྙིང་ཐག་པ་ནས་གསོལ་བ་འདེབས་པས་འདོད་
དོན་ཇི་བཞིན་འགྲུབ་པར་ཐུགས་རྗེས་གཟིགས་པ་དང་། འདིར་ཡང་ཐུགས་རྗེ་ཆེན་པོས་མི་
འདོར་བའི་བཀའ་ཕེབ་ཚོགས་ལྷ་ཆུའི་རྒྱུན་བཞིན་ཆད་པ་མེད་པར་སྩོལ་བ་མཁྱེན། ཞུ་ཡིག་
ལ་སྤྱན་རས་གཡོ་བའི་རྟེན་མཚོན་བྱེད་ཙམ་དུ་ལྷ་གོས་རྣམ་པར་དཀར་བས་བཅིངས་ཏེ་ཟླ་
༤པའི་ཚེས་༣ལ་ཕུལ་བའི་ཞུ་ཡིག །